arnastofnun/IGC-2024 huggingface dataset:
Nýliði í verbúðunum

Nýliðinn í verbúðunum við Geirsgötu er Verbúð 11 og keppir við Kopar, Höfnina, Tapashúsið og Sægreifann og handan götunnar við tvö fish&chips hús. Þessi hefur þann meginkost að hafa eigin dagróðrabát, sem kemur inn að morgni. Karfi dagsins var fínn, sömuleiðis rjómuð blómkálssúpa dagsins. Eftirréttir voru enn betri, einkum bláberjaskyr, en einnig eplakaka með rifsberjum og þeyttum rjóma. Matsalurinn er einfaldur í sniðum, hóflega grófur, með aðstöðu fyrir hópa uppi á lofti. Þetta er fjölskyldufyrirtæki, sem einnig rekur Sindrafisk í næstu verbúð fyrir neðan. Gunnar Ingi Elvarsson er yfirkokkur staðarins.
Kvígildið kann Newspeak

Sigríður Björk Guðjónsdóttir kann Newspeak. Sem lögreglustjóri braut hún lög. Orðar það svo, að hún „var ekki studd viðhlítandi heimild“. Eins og að kalla skattsvik „skattasniðgöngu“. Það er ekki gild afsökun fyrir lögbroti í embætti að segjast ekki hafa þekkt lögin. Telur sig ekki þurfa að segja af sér embætti lögreglustjóra í Reykjavík. Kvígildin þykjast mega brjóta lög, Flokkurinn muni vernda þau. Skelfilegasti ráðherra Flokksins, Hanna Birna Kristjánsdóttir og aðstoðargengið fengu Sigríði til að taka þátt í samsæri, sem fokkaðist upp. Út hröktust ráðherrann og aðstoðarmennirnir, en kvígildið heldur fast í verðlaun Hönnu Birnu.
Formaður ofbeldis

Eftir dóm Hæstaréttar yfir ofbeldisfullum lögreglumanni er eðlilegt, að sjónum sé beint að formanni lögreglusambandsins. Snorri Magnússon hefur ítrekað sagt ofbeldið vera eðlilegt. Jafnvel eftir dóminn sá hann enga ástæðu til að komið væri tilefni breyttrar hegðunar lögreglumanna. Í öðrum málum áður hefur hann eindregið varið ofbeldi lögreglumanna. Snorra er því ekki sætt í hlutverki formanns. Hann er öðrum lögreglumönnum hvatning til að líta á drukknar konur sem eins konar boxpúða. Greinilegt er, að hópsiðferði lögreglunnar er brenglað með hann sem formann, sífellt að verja óverjandi hegðun stéttar á villigötum.
Óspilltir píratar

Fjölmiðlar hafa ekki upplýst það. Ég segi því bara af hyggjuviti mínu, að þrír þingmenn Pírata eru einu þingmennirnir, sem hafna aðild að spillingu þingmanna. Hinir sextíu þingmennirnir njóta ýmissa fríðinda umfram aðra landsmenn, meðal annars skattaskjóls. Þurfa ekki einu sinni að skila kvittunum fyrir meintum útgjöldum í þágu þingsins. Þingmenn fá líka frí gleraugu og tannviðgerðir. Ekki er hægt að ætlast til, að þeir lifi lífi fólksins í landinu. Þetta er það, sem höfðingjarnir hafast að. Við hæfi er, að forsætis hafi forustu í spillingunni. Skráir sér búsetu á eyðibýli í Jökulsárhlíð. Og fær mökk af seðlum fyrir það.
Einangraðir múslimar

Múslimar lagast að meðaltali verr að samfélagi Evrópu en annað aðkomufólk. Í öllum löndum eru þeir einangraðri frá öðrum, hafa síður vinnu og lokast meira inni í sínum gömlu miðöldum. Stafar ekki af Islam français stefnu Frakklands. Það er nefnilega sama sagan í öðrum löndum, sem hafa misjafna stefnu gagnvart hælisleitendum. Sum ríki leggja meiri áherzlu á aðlögun, önnur á fjölmenningu, en niðurstaðan er sú sama. Vandinn liggur því ekki hjá gestgjöfum hvers staðar, heldur hjá aðkomufólkinu. Allir aðrir skjóta rótum, hér á landi Tælendingar og Pólverjar, Indverjar og Perúmenn. Múslimar einir þylja möntrur sínar í einrúmi.
Andverðleika-skipun

Þórey Vilhjálmsdóttir laug, þegar hún var aðstoðarmaður Hönnu Birnu, svo sem frægt var. Þar á ofan reyndi hún að koma tveimur merkum rannsóknarblaðamönnum í fangelsi fyrir smávægileg mistök í stórum sannleika. Hraktist úr starfi með skít og skömm. Er í Sjálfstæðisflokknum eins og flestir ómagar í samfélaginu. Treystir á andverðleikaklúbbinn til að þurfa ekki að vinna fyrir sér. Ragnheiður Elín kom til hjálpar og skipaði hana formann Ferðamálaráðs. Þannig hefur Flokkurinn verðlaunað hana fyrir hæfileikaskort. Í Flokknum þykir eðlilegt, að ríkið haldi uppi andverðleikafólki Flokksins. Ekki er ætlast til þess af einkaframtakinu.
Gerum meira grín

Hér þarf að grínast meira að Múhameð spámanni og guði hans Allah. Líkt og gert er grín að Jesúm og guði hans. Kristnir sætta sig flestir í stórum dráttum við móðganir. Múslimar þurfa einnig að venjast slíku, ef þeir kjósa að búa hér á vesturlöndum. Reglubundið grín að Múhameð og Allah hefur líka þá aukaverkun, að strekktir öfgamúslimar missa kúlið, segja eða skrifa eitthvað. Gefur lögreglu og innanríkisráðuneyti færi á að afstýra frekari hættu með því að skutla slíkum til útlandsins. Þannig fækkar þeim í landinu, sem gætu freistast til að valda umhverfi sínu ónæði með ólögmætum hætti. Er einfaldara en forvirkar njósnir.
Mýsnar leika sér

Stjórnarandstaða Framsóknar magnast með hverjum deginum. Hver þingmaðurinn á fætur öðrum heimtar aðgerðir til að koma böndum á græðgi bankanna. Og sjálfur forsætisráðherra er kominn á götuvígi verkalýðsins með Vilhjálmi Birgissyni á Akranesi. Mestu máli skiptir þó, að Framsókn hefur stöðvað tilraun Sjálfstæðis til að taka þjóðarauðlindina af þjóðinni. Gæti bent til, að Framsókn sé að undirbúa stöðu fyrir alþingiskosningar á næsta leiti. Líklegar er Framsókn þó að sýna samstarfsflokknum í tvo heimana og þrýsta Bjarna Benediktssyni yfir í aukna undirgefni. Dagfarsprúðum þingmúsum flokksins er því leyft að leika sér.
Ókeypis námskeið

Í símenntadeild Háskólans í Reykjavík kenndi ég fyrir nokkrum árum blaðamennsku fyrir starfandi blaðamenn. Nokkru síðar tók ég fyrirlestrana upp á myndskeið og var með námskeið á heimasíðu minni. Vegna aldurs nenni ég ekki lengur að bjóða kennslu með þessum námskeiðum og hef því opnað þau til afnota án endurgjalds.

Þú ferð á jonas.is og potar í hnappinn „Námskeið“. Forsíða námskeiðanna opnast og þú velur: Textastíll. Blaðamennska. Nýmiðlun. Fréttamennska. Miðlunartækni. Rannsóknir. Ritstjórn. Fjölmiðlasaga. Hvert þessara námskeiða býr yfir um fimmtíu fyrirlestrum, sem þú getur séð í mynd, heyrt eða lesið eftir þörfum.

Því miður var ég orðinn svo hrumur, að fúttið vantar oft í flutninginn. Ekki verður við öllu séð og þetta er altjend frítt til afnota. Fyrirlestrarnir skipta hundruðum og samtals dekka námskeiðin allt, sem þú þarft að vita um fjölmiðlun. Mundu samt, að engir fyrirlestrar koma í stað starfsreynslu.
Lamaðir fjölmiðlar

Umræður á alþingi sýna, að ekkert tillit var tekið til haugs af athugasemdum um svokallaða kerfisáætlun Landsnets. Sú áætlun gerir ráð fyrir, að Landsnet geti valtað yfir sveitarfélög, sem heimta jarðlínur í stað loftlína. Gerir líka ráð fyrir, að hið pólitíska vald geti engin afskipti haft af yfirgangi Landsnets, sem trúir á guðinn Loftlínuturn. Hagsmunir ferðaþjónustunnar koma hvergi fram í frumvarpinu, enda telja Jón Gunnarsson og atvinnuveganefnd, að ferðaþjónusta sé ekki atvinnuvegur. Svartasta afturhaldið hefur öll tögl og hagldir í nefndinni, óskir hennar um athugasemdir eru sýndarmennska. Ekki er orð um þetta í fréttum.
Götótt fréttamennska

Meira en áður er um, að fréttir skilji eftir augljósar spurningar. Sagt er, að umhverfisráðherra hafi skipað nýjan ráðuneytisstjóra. Ekki er spurt, hvort staðan hafi verið auglýst eða hvers vegna ekki. Mundi bara kosta eitt símtal. Sagt er, að þrír þingmenn af 63 hafni skattasniðgöngu út af kostnaði án fylgiskjala. Ekki er spurt, hverjir hinir þrír heiðarlegu séu. Mundi bara kosta eitt símtal. Fréttir af rugli bæjarstjórans í Hafnarfirði skilja eftir ótal spurningar og sömuleiðis deleringar dósents um kvótakerfið. Í auknum mæli varpa fréttamenn frá sér lágmarksskyldum í fréttagerð. Sérhagsmunir yfirtaka fréttaflutninginn.
Lítil hætta á Íslandi

Íslenzk hætta hefur ekki aukizt úr lítilli í miðlungs, þótt ríkislögreglustjóri ímyndi sér það. Öryggi okkar stafar einkum hætta af sérsveitum lögreglunnar og af innlendum rónum. Vegabréfslausum eða eftirlýstum útlendingum ber að snúa við í Leifsstöð, þegar þeir koma til landsins. Einkum ef þeir eru með óráði. Efla má eftirlit í Leifsstöð. Að öðru leyti er fráleitt að sinna sífrinu í Haraldi Johannessen um peninga, morðtól og njósnir. Við þekkjum það frá nágrannalöndum, að auknar heimildir, einkum forvirkar, eru ævinlega gróflega misnotaðar. Helzt beinast þær gegn öldnum góðborgurum á borð við Ómar Ragnarsson og Eið Guðnason.
Náttúruhatrið

Ríkisstjórnin og stjórnarflokkarnir skera fjármagn til friðlýsinga niður í núll til að tryggja, að friðun minnki ekki svigrúm til virkjana. Því verður dráttur á friðlýsingu Látrabjargs, Flateyjar og Varmárósa. Stjórnin og flokkarnir tveir sauma líka að náttúruminjasafni til að takmarka náttúruvitund fólks. Nú síðast hefur safninu verið sparkað út á gaddinn. Þótt náttúruminjasafn sé nauðsynlegur gluggi að landinu fyrir erlenda ferðamenn, sem koma einkum vegna náttúrunnar. Flokkarnir tveir hata náttúruna, einkum Sjálfstæðis. Frá Birni Bjarnasyni til Illuga Gunnarssonar hafa menntaráðherrar flokksins hindrað náttúruminjasafn.
Varið ykkur á Apple

Farið varlega í skammir um forseta og forsætisráðherra fyrir að hunza bréf frá Apple. Við höfum slæma reynslu af fyrirtækjum, sem vilja fá fyrirgreiðslu til að efna til rekstrar. Apple er alræmt fyrir hörku í kröfum um skattaafslætti, undanþágur og aðra ölmusu frá skattgreiðendum. Ég hef enga trú á, að viðræður við Apple skili neinu. Þótt gott sé að selja orku, er engin ástæða til að selja hana á tombóluverði. Sem hefur því miður verið gert hér í samningum við álver, kísliver og gagnaver. Hér hugsa menn bara um að fá upp í jaðarkostnað og bara smávegis af atvinnutækifærum. Sá tími á að vera liðinn, nú má anda með nefinu.
Silkihúfur í felum

Daglega les ég í fréttum, að einhver pólitíkus, silkihúfa eða annar óbótamaður neiti að tjá sig. Um daginn var nýr lögreglustjóri skipulega í felum, því að hún var aðili að samsæri. Í dag eru tvær fréttir í Fréttablaðinu, þar sem sést, að tveir bæjarstjórar á höfuðborgarsvæðinu hafa misst málið og hlaupið í felur. Auðvitað vegna aðildar að siðlausum vinnubrögðum. Í Garðabæ vegna nefndasetu og í Hafnarfirði út af leynifundi á bæjarkontór. Mér sýnist, að almennt ráðleggi almannatenglar minniháttar silkihúfum að hlaupa í felur, hvenær sem glittir í fjölmiðla. Gott er, að fjölmiðlar skrái opinberlega öll slík tilvik getuleysis.
Veiðir í grugginu

Kannanir sýna, að Framsókn hefur 10% fylgi. Borgarstjórnarkosningarnar sýndu, að flokkurinn getur tvöfaldað fylgið með því að spila út rasistakerlingum. Í þjóðfélaginu er mikil þjóðremba og slæðingur af útlendingahatri. Með auknum berserksgangi öfgamúslima má búast við, að múslimahatur aukist næstu misseri. Framsókn er þjóðrembdasti flokkurinn og þarf ekki að hafa mikið fyrir því að innbyrða alla útlendingahatara. Ég hef enga trú á, að flokkurinn láti færið úr greipum renna. Í flestum löndum Evrópu eru öflugir flokkar þjóðrembu og haturs á múslimum. Léttúðug Framsókn mun fiska vel í slíku gruggi. Hæfir skel kjafti.
Þveröfugar skoðanir

Viðskiptaráð predikar: „Viðskiptaráð leggur til að Ísland hætti að bera sig saman við Norðurlöndin enda stöndum við þeim framar á flestum sviðum.“ Ásdís Halla Bragadóttir predikar: „Albanía er ljósárum á undan okkur í valfrelsi og samkeppni í heilbrigðisrekstri.“ Við sjáum þankagang öfgahópsins, Albanía bezt, Ísland í milli og Norðurlönd verst. Fleiri hafa skoðun, til dæmis þeir, sem taka til fótanna. Flestir hælisleitendur á Íslandi koma frá Albaníu. Og héðan frá Íslandi er stríður straumur fólks til Norðurlanda. Þeir, sem greiða atkvæði með fótunum, telja nefnilega Norðurlönd bezt, Ísland í milli og Albaníu versta.
Grikkir hefti auðgreifa

Deila Grikklands og Evrópu er ekki svart-hvít, heldur hafa hvorir tveggja sumt sér til málsbóta. Vaxtabyrði Grikklands er of há, samfélagið stendur ekki undir henni, hún er óraunhæf. Á hinn bóginn hafa Grikkir trassað að draga úr lúxus, sem þar er óeðlilega mikill. Starfsævi er þar of stutt og ríkisgeirinn er of bólginn. Alvarlegra er þó, að auðgreifar komast hjá sköttum og skyldum í skjóli gerspillts ríkisvalds. Grikkjum ber að hreinsa spillinguna. Syriza er bezt til þess fallið og hefur völdin til að gera það. Aðalatriðið er að hlífa fátækum, öfugt við það, sem gert er á Íslandi. Vonandi nær Grikkland sáttum við Evrópu.
200 króna auðlindarenta

Kvótasvangar útgerðir borga kvótagreifum um 200 krónur á kíló í kvótaleigu. Það segir nokkuð vel, hver auðlindarentan til þjóðarinnar eigi að vera. Hún á að vera um 200 krónur á kíló. Það er álagið, sem kvótinn kostar á frjálsum markaði í dag. Séu menn fylgjandi frjálsum markaði, geta þeir ekki verið á móti notkun hans. Auðvitað mætti komast betur að raun um verðgildi kvótans með því að setja hann á opið uppboð. Það er viðskiptavenja markaðshagfræðinnar. Skrítið, hversu illa hægri mönnum er við markaðshagfræði og frjálsa verðmyndun. Það er vegna þess, að Sjálfstæðisflokkurinn er í rauninni séríslenzkur kommúnistaflokkur.
Tvö fífl í síma

Aldrei hafa tvö fífl átt afdrifaríkara símtal en Davíð og Geir sex klukkutímum fyrir „guð blessi Ísland“ sjónvarpsræðu Geirs. Ákváðu að afhenda Kaupþingi afganginn af gjaldeyrissjóðnum. Tveir fávísir pólitíkusar gerðu mestu mistök í fjármálasögu landsins og ollu ríkissjóði 35 milljarða tjóni. Skiptir þá minna máli, hver sagði hvað í þessu samtali. Þeir tóku ákvörðun á ábyrgð þáverandi seðlabankastjóra, Davíðs Oddssonar. Allur ferill Davíðs hefur síðan snúist um að falsa fjármálasöguna. Til þess hafa kvótagreifar afhent honum Moggann. Gegn því, að hann passi upp á, að greifarnir þurfi ekki að borga auðlindarentuna.
Grænmeti plús kjúklingur

Grænmetisstaðir hafa verið frá ómunatíð í þessu húsnæði á annarri hæð á horni Laugavegs og Klapparstígs. Fyrst var hér Matstofa náttúrulækningafélagsins. Nú er kominn hingað einn fimm birtingarstaða veitingahúsakeðju Sollu og heitir Gló eins og hinir. Innrétting er kunnugleg, bætt við þversöguðum trjábolsþynnum til skrauts á veggjum, einkennistákni keðjunnar. Hér er boðinn kjúklingur auk hins hefðbundna grænmetis. Valið er milli fimm rétta, sem breytast daglega. Ég fékk mér teriyaki kjúkling með vali meðlætis af hlaðborði grænmetis. Þetta var gott í hádegi, stór skammtur, en ekki þungur í maga. Sönn grænmetisæta hefði fremur valið sér lasagna eða böku dagsins. Solla hefur ítrekað fengið fyrstu verðlaun í árlegri samkeppni alþjóðlegra samtaka um þessa tegund heilsumatreiðslu.
Rassvasa- og símtalabókhald

Sem Seðlabankastjóri gat Davíð Oddsson ekki afsalað sér skyldum sínum sem Seðlabankastjóri. Þótt hann hafi í símtali gert Geir H. Haarde samsekan, gat hann ekki fríað sig með því. Hann bar ábyrgð á gjaldeyrissjóðnum og verður að standa og falla undir þeirri ábyrgð. Með sex ára þögn um símtalið kom Davíð í veg fyrir, að Landsdómur fengi rétta mynd af víðtækum þætti Geirs í hruninu. Báðir fóru greinilega á taugunum, ófærir um að taka skynsamlegar ákvarðanir. Þetta er staða lýðræðis á Íslandi. Tveir dólgar kasta fjöreggi þjóðarinnar sín í milli í símtali, sem enn telst vera leyndarmál. Og hvergi er bókað um ferlið.
Telegraph er hóra

Sem málgagn brezka íhaldsins hefur Telegraph lent á villigötum. Hefur tapað sér í hægri öfgum, svo og í hatri á meginlandi Evrópu og Evrópusambandinu. Lengst af var minna tekið eftir, að blaðið varð málgagn risabankanna. Um jól fékk það 250 milljón punda lán hjá hinum alræmda HSBC banka. Síðan hefur það þagað þunnu hljóði um skandal bankans. Risabankarnir hafa einnig náð tökum á heilum ríkjum, Bandaríkjunum og Bretlandi, svo og ríkjasamtökum, Evrópusambandinu og Alþjóða gjaldeyrissjóðnum. Það sést vel af TISA-viðræðunum, þar sem Ísland er aðili. Í raun eru risabankar heims orðnir valdameiri en lýðræðislega kjörnir valdhafar.
Davíð sakar Geir

Davíð Oddsson segir, að ríkisstjórnin, það er Geir H. Haarde, hafi ákveðið að Seðlabankinn lánaði Kaupþingi gjaldeyrisforða okkar kortéri fyrir hrun. Skýring hans á síðbúinni uppljóstrun, er, að hann hafi sjálfur aldrei verið um þetta spurður! Nú á Geir H. Haarde eftir að afneita þessu og við munum þá enn klóra okkur í höfðinu. Spurningin er auðvitað: Hver sagði hvað í hinu fræga símtali erkivinanna. Davíð hefur þegar fórnað Geir. Ef Geir maldar ekki í móinn, verður hann talinn sekur, unz samtalið verður birt. Þetta er gott dæmi um fáránleika þess, að lykilmenn þjóðar geti haldið leyndri orsök gjaldþrots Seðlabankans.
Hófsamir verjast

Hófsamir múslimar átta sig margir á hættu af öfgum. Kennimenn múslima í Evrópu gagnrýna hryðjuverkin í París og Kaupmannahöfn. Predika hófsemi úr ræðustólum moska. Ungir múslimar í Osló mynda varnarkeðju um sýnagógu gyðinga. Í löndum múslima fordæma klerkar og erkiklerkar hryðjuverk af trúarástæðum. Íslam hefur fjölþætt innihald eins og kristni. Múslimi er ekki sama og múslimi. Íslam hefur þó aldrei lagað sig að veraldarhyggju vesturlanda. Múslimar í Evrópu þurfa að skilja, að þar fara ríki og trú ekki saman. Fornri ritningu múslima verður ekki teflt gegn kirkjulausri siðfræði vesturlanda. í Evrópu verður sharia að víkja.
Yfirburðir ganga lausir

Sitt sýnist hverjum um, að þrír af sjö nefndarmönnum haftanefndar séu frá MP banka. Bankinn hefur því forskot á aðra í fréttum af fyrirhuguðum breytingum á umhverfi banka. Pólitíkusar bófaflokkanna hafa dálæti á þessum minnsta banka landsins. Bjarni Benediktsson segir nefndarmennina þrjá vera „yfirburðamenn“, minna má það nú ekki vera. Ég hef meiri áhyggjur af veru bankamanna yfirleitt í þessari ótrúlega seinvirku nefnd. Yfirmenn í bönkum eru siðblindingjar, annars væru þeir ekki í þeirri stöðu. Nær er að fela slíka í fangelsi en að láta þá ráðskast með framtíð þjóðarinnar. Nóg hefur verið af slíku undanfarinn áratug.
Dáleiddi Ólaf Ragnar

Vladimir Pútín sækir fram til áhrifa í Evrópu. Rússland fjármagnar jaðarflokka til vinstri og hægri í senn. Lánaði þjóðrembuflokki Marin Le Pen í Frakklandi hálfan annan milljarð króna. Reisti atómver í kyrrþey í Ungverjalandi fyrir Viktor Orban, forsætisráðherra og formann hægri öfgaflokksins Fidesz. Spýtir fé í kosningabaráttu Evrópusambands-hatara til vinstri og hægri í senn. Er í góðu sambandi við báða stjórnarflokkana í Grikklandi. Þótt hagkerfi Rússlands sé minna en Ítalíu er Pútín leiðandi afl í Evrópu. Veikir stefnu Evrópusambandsins í málum Úkraínu og Grikklands. Dáleiddi líka þjóðrembuna Ólaf Ragnar Grímsson.
Róttækur jaðarflokkur

Þjóðareign á kvóta stendur föst í ríkisstjórninni. Framsóknarmenn vilja nánast óbreytt núverandi ástand, sem byggist á ákvæði stjórnarskrár um þjóðareign. Sjálfstæðismenn vilja hins vegar þynna það, færa greifum meiri ráðstöfunarrétt og festa veiðigjaldið til langs tíma. Þeir eru einir um þá skoðun. Aðrir flokkar styðja þjóðareign. Og þjóðin valdi eindregna þjóðareign í þjóðaratkvæði um stjórnarskrána. Sjálfstæðisflokkurinn er róttækur einkavæðingarflokkur, sem er handan hvers konar þjóðarsáttar um auðlindirnar. Þetta verður vafalítið stóra málið í næstu alþingiskosningum. Þá einangrast róttæklingarnir vonandi.
Þolir ekki veruleika

Forsætisráðherra segir ekkert sérstakt hafa komið fram í sögufrægu símtali Geirs H. Haarde og Davíðs Oddssonar rétt fyrir hrun. Ef svo er, þá er ekkert því til fyrirstöðu að birta það. Þjóðin veit líka, að pólitíkusar ljúga, þegar þeir telja sér það kleift. Sigmundur Davíð Gunnlaugsson lýgur ævinlega, segir aldrei satt orð, það er hans sérgrein. Enginn róast, þegar Sigmundur segir, að við þurfum ekki að vita innihald samtalsins. Málflutningur hans er venjulegur hroki forstokkaðs siðblindingja, sem þolir hvorki gagnrýni né önnur tengsl við veruleikann. Mál er, að þjóðin losni undan möru hans og fái öll gögn í hendur.
Greifar fela Skógafoss

Gróðafíklar hyggjast loka fyrir útsýni að Skógafossi með því að byggja hótel í sjónlínunni. Markmiðið er, að útsýnið að fossinum sé frá gluggum hótelsins. Næsta skref gróðafíknar í ferðabransanum verður að reisa hótel allan hringinn umhverfis Kerið í Grímsnesi, umhverfis Strokk á Geysissvæðinu og umhverfis útsýnispallana við Gullfoss. Auðvelt verður að fá sveitavarginn í hreppsnefndum til að knýja fram skipulagið. Reynslan frá útlöndum sýnir, að í skipulagi nægir að veifa peningaseðlum. Reynslan hér af sjávarútvegi, raforku og ferðaþjónustu sýnir, að gráðugir auðgreifar eru fljótir að sölsa undir sig þjóðarauðlindir.
Álið er hér ómagi

Alcoa segir Fjarðarál sitt vera frábæra fjárfestingu. Enda er hér boðið upp á heimsmet í lágu orkuverði og laun eru hér hlægilega lág. Samt er verð á áli svo lágt í útflutningi, að álverið rétt skrimtir. Þetta gengur greinilega ekki upp. Einhvers staðar síðar í ferlinu hækkar verð á álinu. Gróðinn kemur fram annars staðar en hér. Eva Joly segir þetta stafa af glufum í kerfinu, en Alcoa segir það fráleitt vera. Stjórnvöld gera fátt, því þau vilja bara virkja í spreng til að útvega verktökum tækifæri og að falsa tölur um hagvöxt. Ál er ómagi hér á landi, núll og nix. Borgar niður orkuver, en færir þjóðinni enga auðlindarentu.
Vænisýki í Hafnarfirði

Bæjarstjórinn í Hafnarfirði óskaði eftir og fékk lista yfir þá, er höfðu hringt í tiltekið númer hjá bænum á sex klukkustunda tímabili. Starfsmaður bæjarins fór yfir listann og fann engin númer. Þegar málið komst í hámæli, baðst hvorki bæjarstjórinn né meirihluti bæjarstjórnar afsökunar. Bæjarstjórinn sagði bara, að þessi ósk og þessi afhending hefði ekki átt sér stað. Sjálfstæðisflokkurinn og Björt framtíð mynda meirihlutann í Hafnarfirði. Þung vænisýki gekk þar á bæ og voru bæjarfulltrúar minnihlutans grunaðir um upphringingu. Athyglisvert er, að Björt framtíð átti aðild að þessum skrítnu njósnum, er ekkert leiddu í ljós.
Guð og límingarnar

Jón Gnarr skrifaði grein í Fréttablaðið um, að guð sé ekki til. Nokkrir prestar svöruðu og sögðu guð víst vera til. Mogginn sagði þá hafa farið af límingunum út af orðum Gnarrs. Fésbókin fjallaði um málið. Sumir fóru þar af límingunum út af orðum prestanna, sem höfðu farið af límingunum út af orðum Gnarrs. Eins og venjulega minntu orðskeytin á siðferði fótboltaleikja, þar sem fullorðið fólk gargar frá sér allt vit. Hver fyrir sig fylgir sínu liði gegnum rauðan dauðann. Einkennir raunar umræðu á Íslandi, að menn fara í manninn, en ekki í boltann. Ég varð engu nær um tilvist guðs, sem hefði þó verið áhugaverðara lesefni.
Þola ekki gagnrýni

Framsóknarmenn beggja flokka ímynda sér, að tjáningarfrelsi felist í að þurfa ekki að sæta gagnrýni. Séu Sigmundur Davíð eða Ásmundur Friðriksson gagnrýndir, segja þeir slíkt vera skerðingu á tjáningarfrelsi sínu. Menn þurfa að vera úti að aka til að halda slíku fram. Tjáningarfrelsi felst í að mega tjá sig, þar á meðal að gagnrýna aðra eða gera grín að þeim. Gagnrýni getur út af fyrir sig aldrei talist skerðing á tjáningarfrelsi. Felist gagnrýni í, að gert sé grín að skoðunum bjána, er það engin skerðing á persónufrelsi þeirra. Þeir geta eigi að síður haldið áfram að tjá sig eða „taka umræðuna“ eins og málhaltir orða það.
Heimur íslams logar

Öfgar magnast í íslam víða um heim, ekki bara í Sýrlandi og Írak. Hryðjuverk magnast ekki bara í París og Kaupmannahöfn. Heilir heimshlutar loga af völdum öfgasinnaðra múslima. Sjáið Norður-Afríku frá Líbíu til Nígeríu. Út um allt er fólk afhöfðað. Áður hófsöm ríki eins og Egyptaland og Tyrkland íslamiserast hratt. Veraldlega sinnaðir arftakar Kemals Atatürk viku fyrir trúarofstæki hins spillta Erdogans. Spilling magnast, viðskiptabófar fela sig bakvið íslam, græða á tengslum við moskur. Istanbul var til skamms tíma evrópsk borg að mestu, en núna eru kolsvartar slæður í meirihluta á Sultanahmet. Nýjar miðaldir nálgast.
Kostnaðar- eða markaðsverð

Þreytist ekki á furða mig á greinum, sem birtast í dagblöðum, sneisafullar af þoku. Sú nýjasta er eftir Pétur Blöndal, forstjóra samtaka álvera. Hann telur álvinnslu góða, ef hún fjármagnar virkjanir. Það er rangt. Álvinnsla er ekki góð fyrr en hún borgar sama verð og álver borga erlendis. Hér á nefnilega að ríkja markaðshagkerfi, þótt kommúnistaflokkarnir D&B séu við völd. Verð á ekki að miða við kostnað, heldur við markað. Orkuverð til álvera hér kallast því réttilega tombóluverð. Þar vantar inn alla hugsun um auðlindarentu, eins og raunar líka í sjávarútvegi. Álgreifar og kvótagreifar eru ómagar á þjóðinni.
Hrósið er minnisstætt

Stóri taparinn í Kaupþingsmálinu er klappstýra útrásarinnar. Ólafur Ragnar Grímsson notaði embætti forseta til að fara um heiminn og lofsyngja bankabófa Kaupþings. Bullið rann frá honum í stríðum straumum: „I give the Kaupthing bank my strongest personal recommendation. The professionalism of its leadership …“ Þessi gamli tuddi úr pólitíkinni magnaði þannig tjón þjóðarinnar af brotum, sem „voru þaulskipulögð, drýgð af einbeittum ásetningi og eindæma ófyrirleitni og skeytingarleysi“ samkvæmt dómsorðum. „Ákærðu, sem ekki hafa sætt refsingu fyrr, eiga sér engar málsbætur“ sagði Hæstiréttur. Ólafi Ragnar ber að segja af sér.